נשף רוק

ממוזער|אביב גפן 2021 

**נשף רוק** הוא אירוע מוזיקלי ישראלי של הזמר והיוצר אביב גפן.

הנשף, שנערך לראשונה בשנת 2012, הוא מופע הדגל של גפן בו הוא מופיע עם שיריו הגדולים ומארח אמנים רבים, בהם זמרים בין-לאומיים שמגיעים לישראל במיוחד עבור האירוע.

הנשף שהחל כמופע שאמור היה להיות חד פעמי לרגל 20 שנה לאלבום "עכשיו מעונן", צבר קהל מעריצים גדול ונערך מאז באולמות גדלים והולכים עד שעבר למיקומו הנוכחי בפארק הירקון.

מדי שנה בוחר גפן נושא לנשף, המלווה את הופעת הענק שלו: הנשף הרביעי היה מחווה למועדון הרוקסן, הנשף השישי ציין 20 שנה לאלבום ירח מלא – האוסף, הנשף התשיעי התמקד בסינת'-פופ משנות ה-80 ועוד. בנוסף מתאפיין המופע בתלבושות ססגוניות, מיצגי וידאו ופירוטכניקה, זיקוקי דינור, קונפטי ועוד. הנשף מסתיים לרוב עם השיר "עכשיו מעונן", במהלכו שובר גפן גיטרה על הבמה.

## היסטוריה
נשף רוק 1 התקיים ב-29 במרץ 2012 בביתן 1 בגני התערוכה בסימן 20 שנה ל"עכשיו מעונן". את ההופעה חיממו מוניקה סקס וגיא ויהל, ובמופע עצמו אירח גפן את סיון טלמור, ליאונל פרטיין, עידן רייכל, שלומי שבת וברי סחרוף.

נשף רוק 2 התקיים ב-10 בינואר 2013 בביתן 1 בגני התערוכה מול 6,000 צופים, בסימן 20 שנה לאלבומו השלישי. במופע התארחו אביתר בנאי וליאור טבת, שביצע עם גפן את שירם המשותף "קבעתי עם האושר". בנוסף, הופיעו גם אלמנה שחורה, גיא ויהל, מטרופולין ו-D.J Sarene Sass כמופעים פותחים. במהלך המופע בנו עובדי במה מקונפטי את סמל השלום שהועף בפיצוץ במהלך השיר מקלט של שקט. לאחר המופע נערכה הופעה מצומצמת ל-600 צופים במועדון הזאפה, בסימן 20 שנה לצאת האלבום "ממנטו מורי".

ב-12 באפריל 2014 נערך נשף רוק השלישי, גפן אירח את להקת "ביפי קליירו" הסקוטית, שלומי שבן, אביתר בנאי, מארינה מקסימיליאן והחברים של נטאשה. המופע נערך בהיכל נוקיה בתל אביב.

ב-19 בפברואר 2015. בנשף רוק 4 התקיים המופע עם מחווה למוזיקת הרוק שנוגנה במועדון רוקסן שבתל אביבהמופע נערך בביתן 1 בגני התערוכה. את ההופעה חיממו כרמלה גרוס ואגנר, איפה הילד?, גן חיות ומופע הארנבות של דוקטור קספר, והתארחו אהד פישוף, מאור כהן ואלן פרסונס.

נשף רוק 5 נערך ב-3 במרץ 2016 בסימן 25 שנה לאלבום "זה רק אור הירח", המופע התקיים בביתן 1 בגני התערוכה. במופע התארחו מתי כספי, אביתר בנאי, נורית גלרון, מייק גרסון, שרון ליפשיץ, שלום חנוך וברי סחרוף.

נשף רוק 6 נערך ב-2 במרץ 2017 בביתן 1 בגני התערוכה, והיה בסימן 20 שנה לאלבום האוסף "ירח מלא". במופע התארחו ג'ייק באג, דודו טסה, אורית שחף, מירי מסיקה והזמר האיראני שאהין נג'אפי. כמו כן, הופיע אבי בופאלו  כמופע פותח.

נשף רוק 7 נערך ב-5 במאי 2018 בלייב פארק ראשון לציון, והיה בסימן חגיגות שנת השבעים למדינת ישראל. את ההופעה חיממה להקת רוקפור במחווה ל"שבלול" של אריק איינשטיין ושלום חנוך, והתארחו אורית שחף, ברי סחרוף, גידי גוב ודני סנדרסון, דני בסן, ארקדי דוכין ומיכה שטרית, מיקיאגי ודודי לוי, זהבה בן ואדם.

נשף רוק 8 נערך בלייב פארק בראשון לציון ב-25 במאי 2019. על הבמה הופיעו: ברי סחרוף, אביתר בנאי, שלומי שבן, אמיר דדון, אורית שחף ותום פטרובר ("היהודים"), ונינט טייב. בנוסף הופיע סטיבן וילסון, השותף של גפן להרכב בלאקפילד וכן ברט אנדרסון מלהקת סוויד.

נשף רוק 9 התקיים ב-4 ביולי 2021 בלייב פארק ראשון לציון, מול קהל של 12,000 איש, בסימן מחווה למוזיקת הפופ של האייטיז. בנשף הופיעו סמנתה פוקס ולימאהל.בנוסף עלו להופיע שרון ליפשיץ, ברי סחרוף, אביתר בנאי, אסף אמדורסקי, שלומי שבן ואמיר דדון. עוד הופיעו אודי כגן, יסמין מועלם, שפיות זמנית, נועם קלינשטיין, נינט טייב, דילן גפן וסי היימן. במקור, היו אמורים ניק קרשו וג'וני הייטס ג'אז להתארח בנשף, אך בסופו של דבר ביטלו את הגעתם לאחר שהמופע נדחה בעקבות מגפת הקורונה.

ב-9 באפריל 2022 נערך נשף רוק בפעם העשירית, בלייב פארק ראשון לציון, מול קהל של 15,000 צופים. על הבמה הופיעו החברים של נטאשה, נטע ברזילי, רביד פלוטניק, גידי גוב, מתי כספי, יוני רכטר, אלה לי, ניר צדקיהו, ריטה, אריאל זילבר, שלום חנוך וברי סחרוף. בסוף ההופעה עלה לבמה נח אנגלהרד, אשר שיחק את דמותו גפן בסדרה "שנות הירח" והם שרו את השיר "אור הירח" יחד.

נשף רוק 11 נערך ב-11 במאי 2023, במהלך "מבצע מגן וחץ" ולאחר שקבל אישור מפיקוד העורף. הנשף נערך לכבוד יום הולדתו ה-50 של גפן בפארק הירקון. נכחו באירוע כ-40 אלף איש ועל הבמה התארחו מתי כספי, נינט טייב, רמי פורטיס וברי סחרוף, חברי הקאסט של "עניין של זמן" - שרון חזיז, שי קפון, משה בן-בסט, אורי בנאי ואורי גוטליב. עוד הופיעו ערן צור, מאור כהן, אלי לולאי, ברוך בן יצחק, חמי רודנר ויהלי סובול. הנשף נערך כחודש לאחר מותו של אביו, יהונתן גפן, והוא ביצע מספר שירים לזכרו.

ב-29 במאי 2024 נערך נשף רוק 12 מול קהל של 60,000 איש בפארק הירקון. על הבמה עלו בועז שרעבי, עמיר בניון, ג'וני שועלי, נימרוד לב, אייל שכטר, אתניקס (זאב נחמה ותמיר קליסקי), מופע הארנבות של דוקטור קספר (שי להב ואורן ברזילי), וגם דני סנדרסון ומזי כהן בשירי להקת "גזוז". דילן גפן והילל גזית שרו את "אילנה", שלמה ארצי וגפן (בהמשך הצטרף אליהם הגיטריסט אבי סינגולדה) ביצעו חמישה שירים יחד, ביניהם את השיר "אור הירח" של גפן ואת השיר "ירח" של ארצי. הנשף נערך תוך מחווה לנרצחים, הפצועים, החיילים המפונים והחטופים ממתקפת הפתע על ישראל.

נשף רוק ה-13 נערך ב-29 במאי 2025 בפארק הירקון, מול 60,000 איש. עוד בפברואר 2025 הודיע אביב גפן שהאורח הבינלאומי של הנשף יהיה ארט גרפונקל. בנשף הופיעו נורית גלרון, חיים משה, אביתר בנאי, ברי סחרוף, יניב ביטון ושלום חנוך שביצע את להיטו "מחכים למשיח". שיא המופע היה עם הופעתו של גרפונקל שעלה לבמה יחד עם בנו, ארט גרפונקל ג'וניור ושר את השיר "The Boxer" ולאחר מכן עוד שני שירים עם אביב גפן: "The Sound of Silence" ו-"Bridge over Troubled Water". גפן הופיע במספר שירים מאלבומו החדש "היסטוריה של תאונות" וכן עם להיטיו הידועים.

## קישורים חיצוניים
* 
* 

## הערות שוליים

קטגוריה:אביב גפן
קטגוריה:ישראל: פסטיבלי מוזיקה